b'\n_START_ARTICLE_\nAnimatorius\n_START_PARAGRAPH_\nAnimatorius\xc2\xa0\xe2\x80\x93 menininkas, tam tikru b\xc5\xabdu kuriantis vaizdus, kurie vaizduojant juos spar\xc4\x8dia seka sukuria jud\xc4\x97jimo iliuzij\xc4\x85, vadinam\xc4\x85 animacija; vaizdai vadinami kadrais. Jie kuriami pie\xc5\xa1iant ranka ar kompiuteriu, naudojant l\xc4\x97les, i\xc5\xa1 plastilino nulipdytas fig\xc5\xabr\xc4\x97les ir pan. Animatoriai dirba \xc4\xafvairiose srityse, kaip kad kinas, televizija, kompiuteriniai \xc5\xbeaidimai ir internetas. Paprastai prie vieno animacijos k\xc5\xabrinio dirba keli animatoriai._NEWLINE_Animatoriaus pasirinkti metodai animacijos kadrams kurti priklauso nuo jo meninio po\xc5\xbei\xc5\xabrio ir veiklos srities. Pavyzd\xc5\xbeiui, dailininkai, specializuojantys veik\xc4\x97j\xc5\xb3 judesi\xc5\xb3, dialog\xc5\xb3, vaidybos ir kt. vaizdavime, vadinami veik\xc4\x97j\xc5\xb3 animatoriais, tuo tarpu dailininkai, pie\xc5\xa1iantys vis\xc4\x85 kit\xc4\x85 (da\xc5\xbeniausiai automobilius, \xc4\xafvairius \xc4\xafrengimus, gamtos rei\xc5\xa1kinius, kaip liet\xc5\xb3, snieg\xc4\x85 ir vanden\xc4\xaf, taip pat animacin\xc4\x99 fizik\xc4\x85), vadinami speciali\xc5\xb3j\xc5\xb3 efekt\xc5\xb3 animatoriais._NEWLINE_Didelio masto produkcijoje stambiausiose studijose kiekvienas animatorius turi po vien\xc4\x85 ar kelis asistentus, kurie kadruose pie\xc5\xa1ia \xc4\xafvairias antro plano detales, r\xc5\xabpinasi animacijos vientisumu ar perpie\xc5\xa1ia netinkamai nupie\xc5\xa1tus eskizus. Da\xc5\xbeniausiai pirm\xc4\x85 kart\xc4\x85 pasamdyti dailininkai dirba \xc5\xa1ioje srityje, o v\xc4\x97liau gali pakilti iki animatoriaus pareig\xc5\xb3._NEWLINE_Kiti menininkai, taip pat prisidedantys prie animacini\xc5\xb3 film\xc5\xb3 k\xc5\xabrimo, bet nevadinami animatoriais, yra parengiam\xc5\xb3j\xc5\xb3 maket\xc5\xb3 projektuotojai (projektuojantys fon\xc4\x85, ap\xc5\xa1vietim\xc4\x85, kameros kamp\xc4\x85), kadruo\xc4\x8di\xc5\xb3 dailininkai (pie\xc5\xa1iantys siu\xc5\xbeeto eigos eskizus) ir fono dailininkai (tapantys peiza\xc5\xbe\xc4\x85). Animacijos proces\xc4\x85 pri\xc5\xbei\xc5\xabri ir jam vadovauja animacijos re\xc5\xbeisierius.'